স্বাধীনতার পর থেকেই বাংলাদেশ বহুমুখী দুঃসময় পার করে। তার মধ্যে অপশাসন, দুঃশাসন নিঃসন্দেহে অন্যতম। কিন্তু তার চেয়েও বড় সত্য হলো, দেশপ্রেমের অভাব ও কেবল নিজের জীবনকে নিরাপদ রাখার মতো স্বার্থপরতাও আমাদের জাতীয় জীবনের অংশ হয়ে গেছে। ফলে একটি সংঘাতময় সমাজব্যবস্থার ভেতর আমাদের বসবাস। ঢাকা শহরকে অচল করেছে স্কুল-কলেজের ছাত্রছাত্রীরা, অপরদিকে সারা দেশকে অচল করে দিচ্ছে পরিবহন শ্রমিকরা। একপক্ষ চাইছে সড়কে শৃঙ্খলা ফিরিয়ে আনতে, নিরাপদ সড়কের দাবি জানাচ্ছে। আরেক পক্ষ নিজেদের ‘জীবিকা’ বাঁচাতে চাইছে। এই ভয়ঙ্কর ও উত্তাল সময়ে শেষোক্ত পক্ষের কথা কেউ শুনছি না আমরা। হয়তো পরিস্থিতি শান্ত করলে তাদের কথাও শুনতে হবে আমাদের। কিন্তু এর ফলে যে অচলাবস্থা সৃষ্টি হয়েছে তাতে ঘি ঢেলে একেক পক্ষ একেক রকমভাবে তাদের রাজনৈতিক ফায়দা লুটতে চাইছে। আর এই অচলাবস্থার মধ্যে সবচেয়ে ঝুঁকির মুখে পড়ছে আন্দোলনত শিশুরা। প্রথম দু’তিন দিন রাস্তায় লাইসেন্স চেক করতে এলে সকলেই এগিয়ে দিচ্ছে কিন্তু এরপর থেকেই সামাজিক যোগাযোগমাধ্যমে প্রচারিত ভিডিওচিত্র বা অভিজ্ঞতা থেকে দেখা যাচ্ছে, শিশুদের সঙ্গে তারা বিতর্ক শুরু করছে। এই বিতণ্ডা সংঘাতে রূপ নিতে যে সময় লাগবে না সেটা শুরুতেই অনেকে বলেছেন। কারণ, অন্যের ‘বাচ্চা’র নিরাপত্তা নিয়ে ভাববার মতো জাতীয়-মানসিকতা এদেশে তৈরি হলে তো সব সমস্যারই সমাধান হয়ে যেতো, এদেশে আর সড়কে নিরাপত্তার দাবিতে কোনও শিশু-কিশোরকেই রাস্তায় নামতে হতো না, তাই না? মোটরসাইকেল আরোহী যখন বাসের ধাক্কায় মারা যায় তখন দোষ বাসচালকের, কিন্তু ফুটপাত দিয়ে মোটরসাইকেল চালানোর সময় পথচারীকে ধাক্কা দেওয়ার দোষ মোটরসাইকেল আরোহী কখনোই নিতে চায় না- ব্যক্তিগত অভিজ্ঞতা থেকেই সেটি নিশ্চিত করা যায়। মোটরসাইকেল আরোহী নিজে যখন অপরাধ করেন তখন সেটিকে তিনি অপরাধ মনে করেন না, কিন্তু যখন বাস তাকে ধাক্কা দেয় তখন অপরাধ বাসচালকের। আসল কথা হলো, সমস্যাটি বহুপাক্ষিক, বহুমাত্রিক এবং সর্বোপরি কঠোর নিয়ম, আইন ও আইনের শাসনের। এক্ষেত্রে আমাদের ব্যর্থতার শেষতো নেই-ই, আছে সীমাহীন অপরাধও, ব্যক্তি ও সামষ্টির। সুতরাং, কোনোভাবেই তার সমাধান শিশুরা দিতে পারবে না, তাদের সে কারণে রাস্তায় রেখে আন্দোলন চালিয়ে যাওয়ারও কোনও মানে নেই তাই।